Kakawin Nāgarakṛtâgama/Pupuh 18
Pupuh 18 – Sragdharā 

1. 
a. y angkat śrī nātha sakêng kapulungan ikanang rājabhṛtya ngiring sök 
b. salwāning rājamargâparimita hibĕkan syandanômwat matāmbak 
c. wwangning wwang pekhaning peka tĕka saha padāti harĕp mwang ri wuntat 
d. dūdwang wadwā ḍarāt sĕh girimisĕn amĕḍĕp mwang Gajāśwādi kirṇa

2. 
a. nistanyāśangkya tang syāndana mapawilangan deni cihnanya bheda 
b. tĕkwan lāmpah nikāpaṇṭa tulis īka dudū ri sang mantrī samantrī 
c. rakryan sang mantri mukyāpatih i Majapahit sang praṇalen kaḍatwan 
d. pintĕn māwan śata syandana pulupulutan têki cihnanya nekā

3. 
a. sang śri nāthêng Pajang kwehni rathanira paḍācihnaning diwaśa śrī 
b. ndān śrī nāthêng Lasĕm sök rathanira matulis nandaka śweta śobha
c. sang śrī nāthêng Daha cihna sadahākusuma syandanābhrātulis mās 
d. mukyang śrī jīwanendrāsakaṭa samasama cihna lobhêng lĕwih sök

4. 
a. ndan sang śrī Tiktawilwaprabhū sakaṭanirāśangkya cihnanya Wilwā 
b. gringsing lobhêng lĕwih lāka paḍa tinulis ing mās kajangnyān rinĕnggā 
c. salwirning punggawāmwat bini haji nguniweh nareśwari śrī Sudewī
d. sakwehning pekabhāryā sakaṭanika sinang pangharĕpning sapaṇṭa

5. 
a. munggwing wuntat ratha śrī nṛpati rinacanang swarna rātna pradīpta
b. anyāt lwirnyâtawing jampana sagala mawālwāhulap söngnya lumra 
c. kirṇêng wadwā ngiring Janggala Kaḍiri sĕḍah panglarang sök marampak 
d. āstam têkang bhayangkārya mawa-mawa dudūng bhṛtya munggwing gajāśwa

6. 
a. ndah praptêng pañjuran mungkur atiki larining syandaneñjing mararyan
b. lampahning khawy animpang sumĕpĕr i sawungan manglawad wandhuwarga
c. lingsirning Surya mangkat marĕngi ri haliwat śrī narendrān lumampah 
d. tūt marggâmūrwa śīghrān ḍatĕng î watukiken ri matañjung mararyan

7. 
a. deśâsimpar kaboddhan kaparĕk i tĕpining margâkaywanya poryang 
b. pratyekanye galanggang muwah ikang i Baḍung tan madoh mwang barungbung
c. tan kāryânger manik towi kawiśaya ri yānatrayânggĕhnya mengöt 
d. sang dharmādhyakṣa śighran sinĕgĕhanika ring bhojanāpāna tuṣṭtā

8. 
a. sāmpun prāpte kulur mwang batang i gangan asĕm têki lampah narendrā 
b. tistis hyang Surya pintĕn ghaṭita pitu sirĕm kāmukhan sanghub awrā
c. skandhāwāre tĕngahning harahara dinunung śrī narendrê kamantyan 
d. prāptāng wyāpāra sāmpun panaḍahira madum sthāna têking wwang akweh

Nāgarakṛtâgama
Kakawin Nāgarakṛtâgama